<classify> UFAULU mzuri wa Yohana Lameck wa Simiyu unaozungumzwa kila pembe ya nchi kutokana na mazingira hatarishi na umasikini wa familia yake, umewagusa wengi huku mameneja mbalimbali wa Benki ya CRDB nchini wameamua kumfungulia akaunti na kumuwekea fedha kiasi kwa ajili ya kusaidia mahitaji yake ya shule.Akizungumza na Habari- LEO mjini hapa,baada ya kutembelea familia hiyo na kujionea mazingira wanayoishi ya nyumba ya udongo ya chumba kimoja cha kupanga, Meneja Biashara wa Kanda ya Ziwa wa benki hiyo, Japhary Hassanaly amesema wameguswa na kijana huyo na kuamua kumsaidia.Tuliposikia habari zake kwa kweli tumeguswa, kafanya vizuri licha ya changamoto za kiuchumi na mazingira ya familia, sisi mameneja benki ya CRDB matawi tofauti tukaamua kuchangishana kwa hiyari kupata fedha za kumsaidia kimasomo, uongozi wa benki nao umeliona hili natumaini watafanya jambo kama benki,alisema Hassanaly.Baada ya kujionea mazingira ya familia hiyo wameamua kumfungulia Yohana akaunti ambayo watamuwekea fedha kianzia kisichopungua Sh milioni 1.5, fedha ambazo zinaweza kuongezeka na kumsaidia mahitaji yake ya shule anapoendelea kidato cha tano na sita.Tumeona hali ya nyumba wanayoishi wanahitaji kusaidiwa hata kupata eneo wakajengewa nyumba ya kuishi ya kwao ili anapotoka shuleni awe na mahali pa kuishi yaani nyumba nzuri na sio mazingira yale,alisema.Mbali na msaada huo, Hassanaly alisema wameona pia shule aliyosoma ya Sekondari ya Igaganulwa ina changamoto za upungufu wa vyumba vya madarasa na majengo ya maabara na kwamba watalifikisha kwenye ngazi za juu za benki hiyo kuona nini cha kusaidia, ili kuhakikisha wanafunzi wanasoma kwenye mazingira mazuri.Wakati Hasannaly akisema hayo, wadau wengine wa elimu yakiwemo mashirika ya kimataifa yalionesha kuguswa na ufaulu huo na wanaangalia kwanza jinsi ya kumsaidia na kwamba taarifa kamili watatoa muda ukifika.Mkuu wa Mkoa wa Simiyu, Anthony Mtaka alhamisi ijayo atamkabidhi zawadi ya Sh milioni moja Yohana kwa kupata A katika masomo yote saba na endapo angekuwa kwenye 10 bora angepata Sh milioni mbili. Pia kila mwalimu ambaye somo lake mwanafunzi amepata A anapata zawadi ya Sh 300,000.Hali ikiwa hivyo kwa kila kona ya nchi ikimpongeza Yohana wa Simiyu aliyefaulu vizuri kidato cha nne, imebainika kuwa hali na mazingira na uchumi duni ya familia hiyo ndiyo yalikatisha pia ndoto za mdogo wake wa kike aliyeacha shule kidato cha pili mwaka 2018.Yohana Lameck 19, aliyesoma kwa dhiki kwa kusaidiwa na walimu alihitimu kidato cha nne mwaka 2019 katika Sekondari ya Kata ya Igaganulwa wilayani hapa mkoani Simiyu na kufaulu masomo yote tisa kwa kupata darala la kwanza kwa alama A masomo yote tisa.Uchunguzi wa Habari- LEO umebaini kuwa mdogo wake Yohana aitwaye Elizabeth Lameck 18,aliyekuwa akisoma shule hiyo hiyo aliyosoma kaka yake ya msingi na Sekondari ya Igaganulwa, na aliacha shule mwaka 2018, akiwa kidato cha pili.Elizabeth kwa sasa ni mjamzito, hakupenda kukatiza masomo yake bali mazingira na umaskini wa familia ndio vilichangia yeye kushindwa kuendelea na mwisho wa siku kusababisha hayo yaliyomkuta.Wakati gazeti hili likiendelea kufuatilia maisha na hali ya familia ya Yohana ambaye ndio tulikuwa wa kwanza kuibua na kuandika habari zake,kisha kufika nyumbani kwao wilayani hapa,ndipo nikadodosa zaidi kuhusu walipo ndugu zake na kubaini hayo ya Elizabeth.Awali mwandishi wa habari hizi alikwenda shule ya Sekondari Igaganulwa alikosoma Yohana kuzungumza na uongozi wa shule na ndipo Mkuu wa Shule hiyo, Emelius Emmanuel akaeleza mambo mengi kuhusu kijana huyo alivyokuwa akijituma licha ya changamoto za familia yake na ndipo akagundua hilo la kuacha shule kwa Elizabeth.Akizungumzia kuacha shule kwa Elizabeth, Mkuu wa Shule hiyo Emmanuel alisema, ni kweli tulikuwa na mwanafunzi huyo Elizabeth Lameck ambaye alikuwa mdogo wa Yohana, alianza kidato cha kwanza mwaka 2017 na mwaka 2018 aliingia kidato cha pili ila aliacha,alisema Mwalimu Emmanuel.Alisema kuacha kwake shule kulitokana na mazingira na umaskini wa familia hiyo na taarifa za utoro alizifikisha kwa uongozi wa Elimu Kata Vweo na kuchukua hatua ya kumuita mama yake na kwenda kumkamata mwanafunzi.HabariLEO ilizungumza na Elizabeth kwenye mahojiano maalum na kukiri aliacha shule sio kwa kupenda ila hakuwa na sare za shule na chakula.Nilitamani kusoma, ila nilipokuwa kidato cha pili sikuwa na sare halafu njaa, hatukuwa na chakula nikashindwa kwenda shule, mgambo walikuja nyumbani kunikamata kwa utoro ila niliwaambia sina sare,wakaniacha maana hali ya mama na familia waliiona ni mbaya,alisema Elizabeth.Mwaka huu kama Elizabeth angeendelea na masomo angekuwa kidato cha nne,lakini sasa analea mimba ya miezi nane na anatarajia kujifungua mwezi ujao.Akizungumzia ufaulu wa kaka yake, Elizabeth alisema anafurahi atasaidia familia kwani yeye aliogopa kuomba walimu wamsaidie sare na chakula kwa vile tayari walikuwa wakimsaidia kaka yake huyo.Niliogopa kuomba walimu wanisaidie sare za shule,kwa sababu walikuwa wakimsaidia kaka yangu nikaona tusikose wote, nikanyamaza,alisema Elizabeth ambaye anasema yuko tayari kurudi shule akipata mtu wa kumsaidia mama yake na mtoto.Niko tayari kusoma nikipata mtu wa kunisaidia, ikishindika elimu ya sekondari basi hata ufundi cherehani niwe na ujuzi wangu,alisema Elizabeth.Kijana aliyempa ujauzito huo alimtaja kwa jina la Justine Masunga mkazi wa Bariadi na kwamba wakati akimpa ujauzito huo alikuwa akifanya kazi sokoni Dutwa lakini sasa hajui alipo.Alisema baada ya kuacha shule alikuwa akifanya vibarua vya kulima na sasa anauza mifuko mbadala sokoni Dutwa pamoja na kuuza nyanya na mtaji wake kwa sasa ni Sh 5,000.Hata hivyo, Ofisa Elimu Taaluma mkoani Simiyu, Simine Dominick aliposikia taarifa za binti huyo alimuagiza Mkuu wa Shule Emmanuel na Mwenyekiti wa Kitongoji cha Madukani C, Mpemba Kengele kufuatilia suala hilo na kuhakikisha mwanafunzi huyo anarudi shuleni kwa mfumo mwingine na aliyempa mimba akamatwe kwani alifanya wakati binti akiwa na umri chini ya miaka 18, tena mwanafunzi.  <topic>: kitaifa 